**ΔΙΚΗΓΟΡΙΚΟ ΓΡΑΦΕΙΟ**

**ΑΝΤΩΝΙΑΣ ΛΕΓΑΚΗ**

**Λ. ΑΛΕΞΑΝΔΡΑΣ 28 – ΑΘΗΝΑ ΤΗΛ.: 210 3641353 - 6944 273700**

**Εmail:** **alegaki@gmail.com** **FAX: 210 3392756**

**ΕΝΩΠΙΟΝ**

**ΠΑΝΤΟΣ ΑΡΜΟΔΙΟΥ ΔΙΚΑΣΤΗΡΙΟΥ**

**ΚΑΙ ΠΑΣΗΣ ΑΡΧΗΣ**

**ΕΞΩΔΙΚΗ ΔΙΑΜΑΡΤΥΡΙΑ – ΠΡΟΣΚΛΗΣΗ – ΔΗΛΩΣΗ**

**Παναγιώτη Παπανικολάου**, κατοίκου Περιστερίου Αττικής, οδός Τρώων, αριθμός 4, ΑΦΜ 038177554

**Κ Α Τ Α**

**Δημητρίου Σπυρόπουλου,**  κατοίκου Καλλιθέας Αττικής, λεωφόρος Συγγρού αριθμός 262 και Φιλαρέτου αριθμός 2.

Της δικηγορικής εταιρίας με την επωνυμία «Legal Advisors Business Consultants –BCLA, Δ.Σπυρόπουλος και Συνεργάτες», που εδρεύει στην Καλλιθέα Αττικής, λεωφόρος Συγγρού 262, και εκπροσωπείται νόμιμα.

\*\*\*\*

Όπως καλά γνωρίζετε, στην ιστοσελίδα σας με την επωνυμία «Συνήγορος του Ασθενή» (sta.bcla.gr), και στη θέση blog, έχετε, από μέρες, αναρτήσει άρθρο, στο οποίο, εν γνώσει σας ψευδώς και με σκοπό την συκοφάντησή μου, αναφέρετε επί λέξει: *«Ο Γενικός Γραμματέας της Ομοσπονδίας των Νοσοκομειακών Γιατρών (ΟΕΝΓΕ) νευροχειρουργός Πάνος Παπανικολάου βρίσκεται κατηγορούμενος το τελευταίο διάστημα μαζί με άλλους γιατρούς του Ε.Σ.Υ. για ιατρικά λάθη και επιπλοκές***».**

Επειδή, όπως προφανώς γνωρίζετε (;), **ουδέποτε κατηγορήθηκα για οποιοδήποτε αδίκημα, πολλώ δε μάλλον για αδίκημα συνδεόμενο με την άσκηση του λειτουργήματός μου**.

Επειδή, η ανωτέρω, **εν γνώσει σας ψευδής και συκοφαντική δημόσια αναφορά σας, πλήττει βάναυσα την τιμή και την υπόληψή μου**

Επειδή, η απαράδεκτη, εν γνώσει σας ψευδής και συκοφαντική αυτή αναφορά σας, προφανώς εξυπηρετεί, άγνωστα σ’ εμένα, συμφέροντα

Επειδή, εκτός των ξένων προς εμένα συμφερόντων τα οποία υπηρετείτε, είναι φανερό ότι χρησιμοποιείτε δολίως και παράνομα την συκοφάντησή μου προς άγραν πελατών για το γραφείο σας και δη να αγρεύσετε πελάτες σε βάρος συναδέλφων μου νοσοκομειακών γιατρών χρησιμοποιώντας το όνομά μου και την ιδιότητά μου ως Γενικού Γραμματέα της Ομοσπονδίας Ενώσεων Νοσοκομειακών Γιατρών Ελλάδας, γεγονός εκτός από ποινικά κολάσιμο και πειθαρχικά τιμωρητέο.

**ΓΙΑ ΤΟΥΣ ΛΟΓΟΥΣ ΑΥΤΟΥΣ**

**Διαμαρτύρομαι** για την απαράδεκτη και παράνομη συμπεριφορά σας

**Σας καλώ** να αποσύρετε αμέσως την εν λόγω ανάρτηση, καθώς και οποιαδήποτε άλλη που με αφορά και να απόσχετε στο μέλλον από κάθε συκοφαντική σε βάρος μου συμπεριφορά και

**Σας δηλώνω** ότι θα προχωρήσω σε όλες τις νόμιμες ενέργειες για την αποκατάσταση της τιμής και της υπόληψής μου, αλλά και για τη νόμιμη ποινική και πειθαρχική δίωξή σας για τα αδικήματα που διαπράξατε εναντίον μου, καθώς και για την αστική μου αποζημίωση.

Αρμόδιος δικαστικός επιμελητής, καλείται να επιδώσει την παρούσα, νόμιμα, σ’ αυτούς που απευθύνεται, για να λάβουν αυτοί γνώση και να επέλθουν οι νόμιμες συνέπειες.

Αθήνα 5 Οκτωβρίου 2018

 Η Πληρεξούσια Δικηγόρος

**ΑΝΤΩΝΙΑ Δ. ΛΕΓΑΚΗ**

 **Δ Ι Κ Η Γ Ο Ρ Ο Σ**

 **Λ. ΑΛΕΞΑΝΔΡΑΣ 28 – ΑΘΗΝΑ**

 **ΤΗΛ.:210 3641353 - 6944273700**